mteb/MultiEupSlovakGenderClassification huggingface dataset:
Pán predsedajúci, mala som tú česť viesť dialógy zo strany Európskeho parlamentu a zastupovať jeden fantastický vyjednávací tím Európskeho parlamentu. Všetkým kolegom sa chcem v prvom rade veľmi pekne poďakovať. Myslím, že sa nám podarilo dosiahnuť neuveriteľnú vec, aby sa do rozsahu pôsobnosti smernice o ochrane pracovníkov pred účinkami karcinogénov a mutagénov pri práci zahrnuli reprotoxické látky, a aby sa zabezpečilo, že všetci títo pracovníci, najmä v oblasti zdravotníctva, budú pri práci s nebezpečnými látkami oveľa viac chránení ako doteraz. To je veľká vec. Je to obrovský úspech Európskeho parlamentu. Celý ten čas tých ťažkých rokovaní sme mali všetci na mysli 12,7 milióna pracovníkov, vrátane 7,3 milióna zdravotných sestier, ktoré sú takmer každodenne pri práci vystavené karcinogénnym, mutagénnym a reprotoxickým nebezpečným liekom. Všetci vieme, že podľa odborných štúdií je u týchto zamestnancov trikrát vyššia pravdepodobnosť vzniku malígnych ochorení, ako je napríklad rakovina prsníka alebo rakovina krvotvorby. A u zdravotných sestier špecificky, ktoré sú vystavené citotoxickým liekom, je dvakrát vyššia pravdepodobnosť potratu, majú obrovské problémy s plodnosťou a s vrodenými postihnutiami svojich detí. Preto hovorím, že je to obrovský úspech Európskeho parlamentu a všetkých týchto ľudí a pevne verím, že dnes to bude korunované masívnou podporou v tomto pléne. Všetkých kolegov k tomu vyzývam, pretože to všetci robíme pre zdravie ľudí v teréne, ktorých zdravie sa snažíme chrániť.
Na jednej strane Európa udáva trendy v oblasti umelej inteligencie, robotiky, dokonca vesmírneho programu, na druhej strane je neschopná dostať pitnú vodu do európskych regiónov tam, kde chudobní Rómovia pijú v 21. storočí vodu z potoka. Sme schopní vyvinúť špičkové technológie, no nevieme dať vzdelanie rómskym deťom. Sme schopní vytvoriť milióny pracovných miest, no nevieme dať prácu európskym Rómom. Sme schopní zrealizovať to, čo sa nám kedysi ani nesnívalo, no nevieme splniť sny rómskych detí.  Sám som spoluautorom viacerých rezolúcií, ktoré sa dotýkajú dodržiavania ľudských práv v krajinách mimo Európskej únie. Na jednej strane vidíme utrpenie slabých a bezmocných všade tam a na druhej strane príliš dlho akceptujeme katastrofálne životné podmienky našich vlastných rómskych Európanov.  Opakovane zdôrazňujem, že máme obrovské množstvo detí bez vzdelania, rodičov bez práce, že vzdelávacie systémy vo viacerých krajinách nie sú schopné pripraviť rómske deti na pracovný trh. Dnes presne vieme, kde nás topánka tlačí. Máme plány, dokonca aj peniaze. Situácia sa však nezlepšila, preto je nutné skonštatovať, že ambícia, vážení priatelia, nestačí. Akákoľvek kampaň, ambícia bez politickej vôle je odsúdená na zlyhanie.  Vidíme, ako mnohé obce dokážu úspešne čerpať európske peniaze na cyklochodníky, električky, kultúrne domy, no keď príde na projekty pre Rómov, tam sa to zastaví. Nárast rasizmu a či fašizmu je zapríčinený aj dlhodobou neschopnosťou realizovať v európskych obciach a mestách to, čo si Európska únia, ale aj členské krajiny naplánujú.  Stojíme na prahu novej dekády. Je našou zodpovednosťou, aby plány nezostali len na papieri, ale aby to pocítili Rómovia, ako aj ľudia žijúci v blízkosti rómskych komunít. Vážení priatelia, nemôžeme viac ignorovať sny rómskych detí. Aj rómske deti sú totižto európske deti.
Vážený pán predsedajúci, v Rusku je zákaz hovoriť o vojne, platí zákaz hovoriť pravdu. Kto má odvahu hovoriť pravdu, je vystavený násilnostiam, policajnej brutalite a unesenej súdnej moci. Rusko rozpína svoju krutosť nielen na Ukrajine, ale aj doma na vlastnom obyvateľstve. Opätovné väznenie Alexeja Navaľného je symptómom problémov, ktoré v Rusku rastú už roky. Putin je brutálny diktátor, ktorý ničí občiansku spoločnosť, nezávislé médiá, slobodu slova a pluralitu názorov. Kým bude Rusko diktatúrou, Putina v jeho rozpínavých ambíciách nič nezastaví. A po Ukrajine, dámy a páni, nebude váhať napadnúť aj Litvu, Poľsko či Slovensko. Kým budú v Rusku väznení politickí oponenti, Rusko bude pre Európu hrozbou. Alexej Navaľnyj povedal, že Rusko nebude môcť uväzniť všetkých, ktorí režimu oponujú. Má pravdu. Európa musí podporovať tých, ktorí proti Putinovmu režimu bojujú slovami a činmi. Som hrdý na to, že sme Alexejovi Navaľnému udelili Sacharovovu cenu. Verím, že jedného dňa si po ňu príde osobne.
Vážená pani predsedajúca, ako vyzerá Malta šesť rokov po smrti Daphne Galiziovej? Je tam menej korupcie? Koľkí z tých skorumpovaných politikov, o ktorých Daphne písala, skončili vo väzení? Za čo teda vlastne Daphne zaplatila svojím životom? Slovenské voľby nedávno vyhral Smer s celou plejádou politikov, o ktorých skorumpovanosti písal Ján Kuciak. Preto ho zavraždili. Po piatich rokoch od jeho smrti sa zas budeme na Slovensku pozerať na tvár Roberta Fica v pozícii premiéra. Bude chodiť do Bruselu na oficiálne zasadnutia, bude jesť jahňacie a bude rokovať o eurofondoch, na ktoré už čakajú jeho oligarchovia. Dokedy si budeme v EÚ zatvárať oči pred korupciou na najvyšších miestach v členských štátoch? Kým nás nezasiahne správa o ďalšej Daphne a o ďalšom Jánovi. Symbolom porušovania pravidiel právneho štátu už dávno nie sú len Maďarsko a Poľsko. Medzi nami sú štáty s veľmi vysokou mierou korupcie na najvyšších miestach, kde bolo možné zavraždiť investigatívnych novinárov. Orbán sa z nás už nejakú chvíľu smeje. Nedovoľme, aby sa z nás začal smiať aj Robert Fico.
Vážený pán predsedajúci,  Je preto potrebné zaviesť jasné pravidlá na ochranu novinárov a ich zdrojov. Oceňujem tiež striktné pravidlá pre transparentnosť vlastníctva a financovania médií. Slobodné a pluralitné médiá sú jedným zo základných pilierov našej demokratickej spoločnosti a pokusy o ich obmedzovanie sú jedným z prvých znakov toho, že sa v danej krajine niečo deje.  Nedovoľme, aby sa to ešte niekedy skončilo tak, ako u nás na Slovensku vraždou novinára a jeho snúbenice. Práve preto som hlasovala za toto nariadenie a verím, že  poskytne základný dôležitý rámec pre to, aby médiá boli slobodné a aby sme sa my, občania, mohli na ne spoľahnúť.
Stanovený cieľ, aby do roku 2030 bolo 42,5 % všetkej energie v EÚ z obnoviteľných zdrojov je príliš ambiciózny, ale pre Slovensko je dobre, že nejde o povinnú kvótu aj pre štáty. Slovensko má totiž už dnes 90 percent bezemisnej produkcie elektrickej energie, ale vyrobenej prevažne z jadra, ktoré sa, bohužiaľ, v tejto legislatíve nepovažuje za zelený zdroj. Dobré podmienky sú na rozvoj biometánu, ktorý môže nahradiť až 10 % spotreby zemného plynu, v tomto prípade však pôjde najmä o jeho využitie v doprave, vykurovaní a chemickom priemysle, a nie na výrobu energie. Základným predpokladom rýchlejšieho prechodu na obnoviteľné zdroje energie bude aj zjednodušenie a zrýchlenie povoľovacích konaní, čo by malo byť riešené aj na celoeurópskej úrovni, pričom dnes schvaľovaná legislatíva ponechá štátom naďalej veľkú kontrolu nad povoľovacím procesom, a tak som skeptický, či sa podarí aj na Slovensku, kde je jeho trvanie trojnásobne dlhšie ako napríklad v Maďarsku.
Vážený pán predsedajúci, všetci si uvedomujeme, že transformácia našej ekonomiky na udržateľnú formu je nevyhnutná. Dnes stojíme pred dôležitým hlasovaním. Redukcia emisií je naším samozrejmým cieľom a európska transformácia musí ale byť vedená citlivo, najmä vzhľadom na udržateľnosť našich pracovných miest a vývoj nových technológií.  Je dobré, že si dávame pre ochranu nášho životného prostredia ambiciózne ciele. Je ale tiež dôležité, aby sme zachovali technologickú neutralitu. Budúcnosť nevieme presne predpovedať, pretože nevieme, čo sa naučíme zajtra, a nevieme, aké inovácie a vylepšenia nás čakajú. Je preto dôležité dať šancu všetkým technológiám a v automobilovom priemysle to platí nielen pre elektrické, vodíkové či hybridné pohony, ale aj pre vývoj klasických spaľovacích motorov a vývoj ich nových palív podporujúcich naše klimatické ciele.  Potrebujeme sa jasne zamerať na skutočné efektívne riešenie, ktoré prinesie aj želateľné výsledky. Úplné odstavenie spaľovacích motorov nepovažujem za to jediné možné. Naším cieľom je predsa dekarbonizovať, a nie deindustrializovať Európu. Nie je rozumné úplne odstaviť naše know-how a desaťročie vývoja, v ktorom sme svetoví lídri. Dajme šancu všetkým technológiám a nápadom, ktoré dokážu priniesť rovnaké, niekedy aj lepšie výsledky. Nezanevrime na európske dedičstvo a dôverujme schopnostiam Európanov prinášať efektívne riešenia a inovácie.
Vážená pani predsedajúca, keď som si prečítal túto správu, tak som dospel k záveru, že tí, čo ju spracovali, si zaslúžia Nobelovu cenu za dezinformácie a Sacharovovu cenu za vedenie hybridnej vojny. Len tak stručne článok 105. Európska únia je znepokojená Číňanmi, že zavliekajú svojich občanov cez nejaké nelegálne policajné stanice do Číny. No to už je na hospitalizáciu. No Čína má tak malý počet obyvateľov, že musí svojich Číňanov zavliekať domov. To skutočne niekomu Covid ohrozil mozog a nie pľúca. V článku 86 sa spomína Slovensko. Ja neviem, odkiaľ tieto informácie Európska únia dostala. Že vraj homofóbia, xenofóbia Slovákov je príčinou toho, že boli zavraždení dvaja mladí ľudia na Slovensku. No tých dvoch mladých ľudí predsa zabil človek, o ktorom ani nevieme, kto je, čo je, prečo ja a aký je. Ja som bol, slúžil som v armáde. Bolo tam tisíce chlapcov, bol som 30 rokov sudcom, mám aj svoj vek. Ja som nezažil to, aby na Slovensku existovali nejaké homofóbne alebo iné prejavy. To si nikto zo Slovákov takúto, takto urážať Slovákov nikto...
Vážená pani predsedajúca, cieľ úplnej redukcie emisií z osobnej dopravy je naozaj obrovským prínosom pre klímu a zároveň je to silný modernizačný prúd v autodoprave s prospechom pre kvalitu ovzdušia, hlučnosť a verejné zdravie. Verte mi, obzvlášť pre Slovensko, krajinu, ktorá vyrába najviac automobilov na hlavu, ide o veľmi zásadný posun, no vôbec nie ľahký.  Od začiatku som nástojil na tom, aby sme mali plán a financie na plošnú rekvalifikáciu zamestnancov v tomto odvetví. Som veľmi rád, že táto požiadavka sa do textu finálnej dohody naozaj dostala. Zaručuje, že prechod na elektromobilitu bude nielen zelený, ale aj spravodlivý.  Zostáva vyriešiť vytvorenie robustného systému výroby batérií bez prehnanej závislosti na tretích krajinách. Je kľúčové, aby aj tento kritický priemysel spĺňal prísne normy na ochranu životného prostredia. Výnimka nie je možná. Princíp nevytvárania ujmy na životnom prostredí musí ostať zásadou spravodlivého prechodu.
Vážený pán predsedajúci,  sme v bezprecedentnej kríze. Zatiaľ čo veľké podniky energetického druhu bohatnú a vytvárajú neočakávané zisky, stále viac a viac ľudí padá do energetickej chudoby. Preto návrh Európskej komisie na zavedenie tejto dane môže prispieť k zozbieraniu peňazí potrebných na financovanie boja s energetickou krízou,  ale hlavne môže aspoň čiastočne tlmiť vysoké ceny za energie. Ale potom táto daň by sa nemala týkať iba energetických spoločností, ale mali by sme ju zaviesť aj na spoločnosti, ktoré napríklad profitovali aj počas pandémie koronavírusu, aj na veľké farmaceutické firmy, aj na digitálnych gigantov, predovšetkým na takzvanú päťku GAFAM. Treba zdôrazniť, že naozaj už k takejto dani pristúpili v Taliansku, Spojenom kráľovstve, ale aj v Rumunsku, a všade sú rôzne na to, dá sa povedať reakcie. Je ale daň zo zvýšených energetických spoločností potrebná vo všetkých? Ja si myslím, že nie. Aj preto Európska komisia sa neodvážila navrhnúť nejakú celoeurópsku daň, ale iba povzbudila členské štáty ju zavádzať. Ľuďom je jedno, akou formou získame peniaze zo zvýšených ziskov energetického sektora, ale čakajú, že to urobíme hneď.
Ďalším bodom programu je spoločná rozprava o: – o správe, ktorú predkladá Danuta Maria Hübner v mene Výboru pre hospodárske a menové veci, o Nariadeniach o trhoch s finančnými nástrojmi: Zmeny smernice o trhoch s finančnými nástrojmi (MiFID II) ( – o správe, ktorú predkladá Danuta Maria Hübner v mene Výboru pre hospodárske a menové veci, o zmenách nariadenia o trhoch s finančnými nástrojmi (MiFIR): Správa o návrhu nariadenia Európskeho parlamentu a Rady, ktorým sa mení nariadenie (EÚ) č. 600/2014, pokiaľ ide o zvýšenie transparentnosti údajov o trhu, odstránenie prekážok vzniku konsolidovaného informačného systému, optimalizáciu obchodovacích povinností a zákaz prijímania platieb za postupovanie pokynov klientov (
Vážený pán predsedajúci, ambiciózny cieľ pozdvihnúť aspoň 5 miliónov detí v Európskej únii z chudoby alebo sociálneho vylúčenia je dobrý začiatok európskej záruky pre deti. Ale práca na tomto nástroji nekončí. Pokiaľ nebudú garantované základné životné podmienky všetkým deťom v Európskej únii, nemôžeme hovoriť o úspechu. Sociálne vylúčenie je zložitý a mnohorozmerný jav. Jeho kľúčovými faktormi sú nedostatočné zdroje a chudoba, ale aj nerovnaký prístup k službám v dôsledku rôznych foriem znevýhodnenia. Návrh európskej záruky pre deti je obzvlášť dôležitý v kontexte sociálno-ekonomických dôsledkov pandémie COVID-19 a tiež ekonomickej krízy, pod bremenom ktorej dodnes žijeme. Riešenia, ktoré členské štáty postupne a s oneskorením predstavujú, musia byť začlenené do širšieho politického rámca umožňujúceho riešiť viacrozmernú povahu sociálneho vylúčenia. Dnes je jasné, že tento problém bol dlhodobo podceňovaný, pretože k dohodnutému termínu odovzdania, ktorý bol 15. marca 2022, odovzdal iba jeden jediný členský štát národný akčný plán záruky pre deti. Zo strany vlád členských štátov potrebujeme viac nasadenia a predovšetkým uvoľnenie adekvátneho množstva finančných prostriedkov na dosiahnutie viacrozmerného systémového riešenia budúcnosti našich detí.
Ďalším bodom programu je rozprava o správe, ktorú predkladá Lina Gálvez Muñoz v mene Výboru pre práva žien a rodovú rovnosť, o chudobe žien v Európe (2021/2170INI) ( Ako prvá vystúpi práve spravodajkyňa pani Lina Gálvez Muñoz.
Vážený pán predsedajúci, spomínané prípady z Chorvátska nás varujú, že prax cezhraničných adopcií nemusí byť vždy vykonávaná s dobrým úmyslom. Namiesto toho, aby dieťa bez rodiny našlo domov, môže sa stať obeťou zneužívania jeho zraniteľnosti alebo trestných činov vrátane obchodovania s ľuďmi. Ja by som ale chcela upozorniť ešte na iný problematický aspekt. Cezhraničné adopcie môžu slúžiť aj na zakrývanie praxe tzv. náhradného materstva. Táto prax, ktorá je v rozpore s ľudskými právami, de facto umožňuje, aby deti boli objednávané a získavané ako tovar. Okrem porušovania práv detí podkopáva tiež práva žien, ktoré pochádzajú častokrát z chudobných krajín či znevýhodneného prostredia. Zneužívanie ich situácie monitorizuje materstvo. Všetko sú to hrozby, ktoré musíme pri téme cezhraničných adopcií vziať do úvahy a rozhodne ich nepodceňovať.
Ďalším bodom programu je rozprava o správe, ktorú predkladá pani Yenbou, v mene Výboru pre kultúru a vzdelávanie, o úlohe kultúry, vzdelávania, médií a športu v boji proti rasizmu [
Pán predsedajúci, ochrana peňazí daňových poplatníkov Európskej únie pred ich zneužitím oligarchami musí byť našou prioritou. Existujúce mechanizmy sú však zjavne nedostatočné. Kontrola na národnej úrovni je slabá, na európskej úrovni trvá neprimerane dlho. Tento stav nahráva tým, ktorí si z verejných peňazí zveľaďujú svoje impéria. A to aj za asistencie národných orgánov. Problém je o to vypuklejší, že v konflikte záujmov je vrcholová politická reprezentácia členského štátu EÚ, a ja preto vítam záver auditu Európskej komisie z 23. apríla tohto roku, ktorý jasne potvrdil konflikt záujmov premiéra českej republiky a navrhol nápravu vzniknutého stavu. Tam, kde slabne vymožiteľnosť práva, systém dovoľuje zneužitie verejných finančných prostriedkov. Dotýka sa to všetkých úrovní verejnej sféry vrátane dôležitých politík, agrárnej a kohéznej. Potrebujeme zaviesť efektívny systém kontroly odolný voči zneužitiu zo strany politických špičiek. Potrebujeme stanoviť rovnakú právnu definíciu a jednotný výklad konfliktu záujmov na úrovni EÚ a členských štátov. V súčasnosti žiadna právna norma EÚ nenúti členské štáty zverejňovať mená konečných prijímateľov dotácií. Teória hier je v tomto neúprosná. V každom kŕdli holubíc sa skôr či neskôr nájde jastrab, ktorý takéto pravidlá zneužije vo svoj prospech. Systém, ktorý skutočne chráni verejné financie, takéto zneužitie nepripustí.
Pán predsedajúci, to, ako dnes zareagujeme na Putinovu agresiu proti Ukrajine a jej ľudu, bude definovať, v akom svete budeme žiť. Ukrajina dnes bojuje za naše spoločné zdieľané hodnoty, slobodu a demokraciu a my musíme urobiť všetko pre ukončenie tejto agresie a srdcervúcej ľudskej tragédie. Státisíce hlavne žien a detí utekajú pred hrozbami vojny. Státisíce žien a detí, ktorých budúcnosť sa premenila zo dňa na deň na jeden veľký otáznik. Sama som sa v prvých hodinách a dňoch zapojila do koordinácie a osobne som sa stretla s dobrovoľníkmi a organizáciami, ktoré od prvého dňa týmto ľuďom pomáhajú. Ďakujem za všetky tieto prejavy ľudskosti a solidarity. Som rada, že sa ľudia dokážu zjednotiť, aby pomohli tým, ktorí to potrebujú. Táto jednota a solidarita naprieč Európou, naprieč mojou krajinou Slovenskom nám dáva šancu sa v svojej podstate vrátiť k primárnym hodnotám, na ktorých bola po druhej svetovej vojne postavená slobodná, demokratická, prosperujúca a mierová Európa. Ako povedal pápež František pred takmer dvoma rokmi, keď sme čelili začiatku pandémie: „Sme na jednej lodi, všetci krehkí a dezorientovaní, no zároveň dôležití a potrební, všetci povolaní veslovať spolu“. Pretože len zjednotení v pravde a princípoch dokážeme vyriešiť výzvy, ktorým čelíme. Len zjednotení môžeme zastaviť tragédiu odohrávajúcu sa pred našimi očami. A len zjednotení obránime slobodu a demokraciu.
Ďalším bodom programu je rozprava o: – otázke na ústne zodpovedanie Rade o Mechanizmoch nevznesenia námietok v medzinárodných dohovoroch, ktorých zmluvnou stranou je Európska únia, ktorú predkladá Adrián Vázquez Lázara v mene Výboru pre právne veci ( – otázke na ústne zodpovedanie Komisii o Mechanizmoch nevznesenia námietok v medzinárodných dohovoroch, ktorých zmluvnou stranou je Európska únia, ktorú predkladá Adrián Vázquez Lázara v mene Výboru pre právne veci (
Ďalším bodom programu je rozprava o správe, ktorú predkladá Maria Walsh v mene Výboru pre zamestnanosť a sociálne veci, o návrhu o duševnom zdraví v digitálnom svete práce (
Pani predsedajúca, dnes pri príležitosti zahájenia Európskeho roka zručností by som chcela apelovať na to, aby sa možnosti, ktoré tento rok prinesie, dostali skutočne ku každému. Je nesmierne dôležité, aby príležitosti na nadobúdanie zručností boli dostupné aj pre zraniteľné skupiny, ľudí zo znevýhodneného prostredia či osoby so zdravotným postihnutím. Zároveň chcem podotknúť, že je dôležité, že zručnosti nie sú iba tie, ktoré sú zamerané na zamestnanosť a ekonomický rast a prospech. Pozornosť musíme venovať aj takzvaným mäkkým či prierezových zručnostiam, ktoré sú rovnako dôležité pre náš osobný a pracovný život a ku ktorým patria, napríklad kritické myslenie, kreativita, jazykové schopnosti alebo digitálna či mediálna gramotnosť. V neposlednom rade musíme myslieť aj na následné kroky po tom, čo zručnosti nadobudneme. A k tomu patrí aj ich oficiálne uznanie. V tomto kontexte by som chcela vyzdvihnúť najmä potrebu uznania zručností nadobudnutých neformálnym spôsobom, a to najmä prostredníctvom dobrovoľníctva, ktoré je neoceniteľnou skúsenosťou nielen pre mladých, ale aj pre staršie vekové kategórie.
Vážená pani predsedajúca, ruská agresia zmenila svet. Upevnila naše postoje. Mnohým otvorila oči pred diktátorským zlom. Niektorým však nestačia ani obrázky z Buče. V takom prípade žiaľ nevieme pomôcť.  Teraz je čas postaviť sa za slobodu, za demokraciu a za ľudské práva. Teraz je čas brániť európske hodnoty. Poľsko môže byť nesmierne hrdé na svojich občanov a ich obrovskú vlnu solidarity. Ľudia v Poľsku bez zaváhania stoja na správnej strane histórie. Každodenne to dokazujú svojimi činmi, keď pomáhajú tým, ktorí utekajú pred ruskou agresiou. Vyzývam preto, kolegyne a kolegovia, predstaviteľov poľskej vlády, aby našli odvahu svojich občanov dobehnúť. Varšava môže ukázať dobrú vôľu urobiť kroky, ktoré podporia tak veľmi potrebnú jednotu našej Európy. Európa je silná vtedy, keď funguje spravodlivosť, keď sa nevybíjame v sporoch, ktoré vieme riešiť. Medzi priateľmi si musíme povedať aj nepríjemné veci. Vôľa poľskej vlády porozumieť si v otázkach spravodlivosti je stále nízka. Kľúč k pevnej a silnej Európe má dnes Varšava vo svojich rukách. K situácii v Maďarsku budem stručný. Chcel by som byť optimista, ale prvé slová víťaza maďarských volieb ma hrozia. Maďarská politika žiaľ Európu rozbíja. Šliape po hodnotách, na ktorých stojí európsky projekt. Je čas využiť všetky nástroje, vrátane tých finančných, pani podpredsedníčka, aby sme demokraciu a spravodlivosť Budapešti bránili naplno spoločne. Nesmieme ďalej váhať.
Pani predsedajúca, ukrajinské obilie na Slovensku bolo plné zakázaných pesticídov, ktoré spôsobujú rakovinu, a u nenarodených detí mutácie. Tak sme logicky volali po zákaze tohto obilia. Z Bruselu nám však prišla odpoveď, že Slovensko toto obilie zakázať nemôže, pretože tým porušujeme hospodársku súťaž a voľný trh. Inými slovami nám Európska komisia vlastne odkázala, budem vulgárny, držte hubu a to obilie jedzte. A ja sa pýtam: Za čo nás máte? Vraj nemôžeme to obilie zakázať. Tak potom o čom, ,prosím vás, ešte môžeme rozhodnúť, ak nie o tom, aký chlieb vôbec môžeme jesť? Kto z vás by dal svojim deťom jesť chlieb z toxického obilia, ktoré spôsobuje rakovinu? Kto vás ? Kto z vás ? A máme byť o tom ticho len kvôli tomu, že to obilie je z Ukrajiny. A to mňa absolútne nezaujíma. Slováci nebudú jesť toxické potraviny ani z Ukrajiny, ani odinakadiaľ, pretože zdravie našich ľudí aj Európanov je predsa pre nás prvoradé.
Vážený pán predsedajúci. O hospodárskej spolupráci medzi Európou a Áziou, a najmä o jej obrovskom potenciáli neustále hovoríme, ale v praxi nám stále chýba potrebná prepojenosť infraštruktúry. Ázia bude dominovať tomuto svetu, či to chceme alebo nechceme. Ale my, ako Európska únia, sa musíme snažiť rozvíjať strategickú prepojenosť s Áziou, kde nejde len o Japonsko, Čínu alebo Kóreu. Ako podčiarkuje aj pandémia COVID-19 a ešte viac nevyhnutnosť spájania sa v boji proti klimatickým zmenám, my potrebujeme skutočnú stratégiu, ktorá nám toto prepájanie s Áziou umožní. Iba tak budú naši partneri a konkurenti vidieť v Európskej únii silného aktéra. My musíme investovať veľa úsilia do prepájania fyzickej a digitálnej infraštruktúry, dopravných sietí, ale aj do zdravia a globálnej bezpečnosti. Ale aby to neskončilo iba pri slovách, musíme vynaložiť aj adekvátne finančné zdroje. Nemôžeme zabúdať ani na Rusko či Turecko, ktoré zvykneme z viacerých dôvodov kritizovať, pretože aj oni sa chcú stať významnými aktérmi európsko-ázijského prepájania. Musíme byť pripravení s nimi spolupracovať všade, kde je to možné, a predchádzať tak realizovaniu rôznych netransparentných a pre nás nevýhodných projektov.
Pán predsedajúci, milí progresívni protiruskí štváči, už niekoľko mesiacov rozprávate o tom, ako chce Rusko zaútočiť na Ukrajinu. Už niekoľko mesiacov liberálne médiá píšu články o tom, ako je Rusko nejaký démon, ktorý ich chce ohroziť celú Európu. Pred pár dňami americký prezident Biden zverejnil senilné proroctvo, že vraj dnes má napadnúť Ruská federácia Ukrajinu. Čo sa stalo? Nič. Poviem vám to v mene viac ako polovice občanov Slovenskej republiky podľa štatistík. Máme toho už naozaj dosť, a toto je odkaz najmä pre všetkých amerických vojnových štváčov a ich prisluhovačov v Európe, v Európskej únii, aby si zbalili americkú armádu a odišli z Európy a neťahali nás do svojich konfliktov, do svojich vojen. Európa chce mier. Prosím vás, dajte si dobre tieto provokácie aj na Ukrajine. Pozrite sa na maďarského premiéra Viktora Orbána ako v mieri, konštruktívne rokoval v Moskve o spolupráci, o lacnejších cenách energií. Toto je cesta, ktorou musí Európa ísť. Spolupráca a nie vojna.
Rokovanie je týmto ukončené a bude pokračovať zajtra, teda v utorok 5. 4. 2022 o 9.00 h., prednostnou rozpravou o vyhláseniach Rady a Komisie: Ochrana EÚ poskytovaná deťom a mladým ľuďom na úteku pred vojnou na Ukrajine [ Program schôdze bude uverejnený a je k dispozícii na webovom sídle Európskeho Parlamentu